Olav Magnusson
Olav Magnusson (1099 – 22. detsember 1115) oli Norra kuningas aastail 1103–1115. Ta oli Magnus Paljasjala poeg. Peale oma isa surma 1103. aastal tõusis Olav koos oma vendade Sigurd Magnussoni ja Øystein Magnussoniga Norra troonile. Oma nooruse tõttu ei võtnud ta riigi tegelikust valitsemisest osa. 1115. aastal jäi Olav haigeks ja suri sama aasta 22. detsembril. Et ta ei etendanud suurt ajaloolist osa, pole ajaloolased talle järjekorranumbrit andnud. Ta oleks pidanud olema Olav IV, kuid selle nime all tuntakse hoopis 14. sajandil elanud Olav Håkonssoni.